
2026/0175 (NLE)
Propunere de
DECIZIE DE PUNERE ÎN APLICARE A CONSILIULUI
de modificare a deciziei de punere în aplicare a Consiliului din 15 decembrie 2022 de aprobare a evaluării planului de redresare și reziliență al Ungariei
CONSILIUL UNIUNII EUROPENE,
având în vedere Tratatul privind funcționarea Uniunii Europene, 
având în vedere Regulamentul (UE) 2021/241 al Parlamentului European și al Consiliului din 12 februarie 2021 de instituire a Mecanismului de redresare și reziliență[footnoteRef:1], în special articolul 20, [1: 	JO L 57, 18.2.2021, p. 17, ELI: https://eur-lex.europa.eu/eli/reg/2021/241/oj.] 

având în vedere propunerea Comisiei Europene, 
întrucât:
(1)	În urma transmiterii de către Ungaria, la 11 mai 2021, a planului național de redresare și reziliență („PRR”), Comisia a propus Consiliului ca planul să primească o evaluare pozitivă. Consiliul a aprobat evaluarea pozitivă prin Decizia sa de punere în aplicare din 15 decembrie 2022[footnoteRef:2]. [2: 	A se vedea documentele: ST 15447/22 INIT; ST 15447/22 ADD 1.] 

(2)	La 31 august 2023, Ungaria a prezentat Comisiei un plan național de redresare și reziliență modificat, care include un capitol privind REPowerEU, în conformitate cu articolul 21c din Regulamentul (UE) 2021/241. Consiliul a aprobat evaluarea pozitivă prin decizia sa de punere în aplicare din 8 decembrie 2023[footnoteRef:3]. [3: 	A se vedea documentele: ST 15964/23 REV 1; ST 15964/23 REV 2(bg); ST 15964/23 ADD 1.] 

(3)	La 10 iunie 2026, Ungaria a adresat Comisiei o cerere motivată pentru a prezenta o propunere de modificare a Deciziei de punere în aplicare a Consiliului din 15 decembrie 2022 în conformitate cu articolul 21 alineatul (1) din Regulamentul (UE) 2021/241, pe motiv că planul de redresare și reziliență nu mai poate fi îndeplinit în totalitate ca urmare a unor circumstanțe obiective cauzate de creșterea costurilor generată de volatilitatea prețurilor la energie, a unor schimbări nepreconizate ale circumstanțelor geopolitice, a unor provocări neprevăzute în materie de punere în aplicare, a întârzierilor cauzate de constrângeri de timp sau de presiunile de planificare, precum și a altor evoluții juridice sau în materie de reglementare. În acest scop, Ungaria a prezentat un nou plan național de redresare și reziliență (denumit în continuare „noul PRR”). 
(4)	Comisia consideră că motivele prezentate de Ungaria justifică cererea de modificare a Deciziei de punere în aplicare a Consiliului din 15 decembrie 2022 în temeiul articolului 21 alineatul (1) din Regulamentul (UE) 2021/241 și, prin urmare, Decizia de punere în aplicare a Consiliului ar trebui modificată.
(5)	La 8 iulie 2025, Consiliul a adresat recomandări Ungariei în contextul semestrului european. În special, Consiliul a recomandat Ungariei să urmărească coordonarea eficace a politicilor macroeconomice, să elimine treptat plafoanele pentru prețuri și dobânzi, să consolideze cadrul bugetar pe termen mediu, să îmbunătățească durabilitatea pe termen lung a sistemului de pensii, să îmbunătățească mediul de afaceri, să stimuleze dezvoltarea piețelor de capital, să consolideze cadrul de inovare, să accelereze diversificarea aprovizionării cu combustibili fosili, să elimine treptat subvențiile pentru combustibilii fosili, să îmbunătățească flexibilitatea și concurența în sectorul energiei electrice, să îmbunătățească reziliența în domeniul apei, să îmbunătățească circularitatea, să îmbunătățească rezultatele în materie de educație și să sporească participarea grupurilor defavorizate la învățământul general de calitate, să sporească accesul la măsurile privind piața forței de muncă, să asigure un dialog social eficace, să îmbunătățească caracterul adecvat al asistenței sociale și să asigure accesul la servicii esențiale, precum și să vizeze măsuri de sprijin pentru locuințe și să sporească oferta de locuințe. În urma evaluării progreselor înregistrate în ceea ce privește punerea în aplicare a acestor recomandări specifice țării la momentul transmiterii noului PRR, Comisia constată că Ungaria nu a pus în aplicare pe deplin și nici nu a înregistrat progrese substanțiale în ceea ce privește niciuna dintre recomandări. 
(6)	La 21 mai 2026, Comisia a publicat o analiză aprofundată, efectuată în temeiul articolului 5 din Regulamentul (UE) nr. 1176/2011 al Parlamentului European și al Consiliului[footnoteRef:4], cu privire la Ungaria. În urma analizei sale, Comisia a concluzionat că Ungaria se confruntă cu dezechilibre macroeconomice, deoarece persistă vulnerabilități legate de competitivitate, un deficit public și nevoi de finanțare ridicate, prețurile locuințelor și intervențiile statului pe piața financiară. [4: 	Regulamentul (UE) nr. 1176/2011 al Parlamentului European și al Consiliului din 16 noiembrie 2011 privind prevenirea și corectarea dezechilibrelor macroeconomice (JO L 306, 23.11.2011, p. 25).] 

(7)	Planurile de redresare și reziliență ar trebui să urmărească atingerea obiectivelor generale ale Mecanismului de redresare și reziliență instituit prin Regulamentul (UE) 2021/241 („Mecanismul”) și ale Instrumentului de redresare al Uniunii Europene instituit prin Regulamentul (UE) 2020/2094 al Consiliului pentru a sprijini redresarea în urma crizei provocate de pandemia de COVID-19. Planurile de redresare și reziliență ar trebui să promoveze coeziunea economică, socială și teritorială a Uniunii prin aducerea unei contribuții la cei șase piloni menționați la articolul 3 din Regulamentul (UE) 2021/241.
(8)	Implementarea planurilor de redresare și reziliență ale statelor membre ar trebui să constituie un efort coordonat, care presupune realizarea de reforme și investiții în întreaga Uniune. Prin punerea în aplicare coordonată și simultană și prin implementarea proiectelor transfrontaliere și multinaționale, astfel de reforme și investiții ar trebui să se consolideze reciproc și să genereze efecte de propagare pozitive în întreaga Uniune. 
Un răspuns echilibrat care să contribuie la cei șase piloni
(9)	În conformitate cu articolul 19 alineatul (3) litera (a) din Regulamentul (UE) 2021/241 și cu criteriul 2.1 din anexa V la acesta, noul PRR reprezintă în mare măsură (nota A) un răspuns cuprinzător și echilibrat în mod corespunzător la situația economică și socială, contribuind astfel într-o manieră adecvată la toți cei șase piloni menționați la articolul 3 din regulamentul în cauză, ținând seama de provocările specifice cu care se confruntă statul membru în cauză și de alocarea financiară care i-a fost atribuită.
(10)	Noul PRR include măsuri care contribuie la toți cei șase piloni, iar unele componente abordează mai mulți piloni în același timp. Noul PRR include un set amplu de măsuri, cu un accent special pe tranziția verde, transformarea digitală, consolidarea rezilienței economice, sociale și instituționale, precum și pe politicile pentru generația următoare. Noul PRR include, de asemenea, măsuri de sprijinire a creșterii inteligente, durabile și favorabile incluziunii, precum și a coeziunii sociale și teritoriale, în concordanță cu Strategia industrială pentru Europa. 
(11)	Noul PRR contribuie în mod semnificativ la tranziția verde și la transformarea digitală. Tranziția verde este sprijinită în special prin reforme și investiții în domeniul transporturilor durabile, al energiei, al gestionării apei și al economiei circulare. Printre măsurile-cheie se numără investițiile în transportul public cu emisii zero, dezvoltări ale rețelelor energetice și generarea de energie din surse regenerabile. Mai multe componente prevăd măsuri menite să îmbunătățească eficiența energetică a clădirilor publice și a clădirilor rezidențiale. Transformarea digitală este sprijinită în special prin măsuri de promovare a digitalizării în sectoarele educației, administrației publice, sănătății și energiei, precum și prin dezvoltarea inovării digitale și a competențelor digitale.
(12)	Un număr semnificativ de reforme și investiții incluse în noul PRR vizează îmbunătățirea asistenței medicale și a rezilienței economice, sociale și instituționale. Se preconizează că măsurile din sectorul sănătății vor îmbunătăți eficiența și accesul la îngrijire de calitate. Se preconizează că întreprinderea unor reforme instituționale cheie va îmbunătăți reziliența economiei prin consolidarea luptei împotriva corupției, protecția intereselor financiare ale Uniunii și independența justiției. Reformele fiscale vizează simplificarea sistemului de impozitare și consolidarea sa împotriva riscului de planificare fiscală agresivă, precum și facilitarea accesului la datele publice. Se preconizează că o creștere inteligentă, durabilă și favorabilă incluziunii va fi realizată în special prin diverse măsuri menite să sporească concurența și transparența în domeniul achizițiilor publice și să promoveze cercetarea și inovarea.
(13)	O gamă largă de măsuri din noul PRR contribuie la coeziunea socială și teritorială, în special prin reforme și investiții care sprijină dezvoltarea capitalului uman, prin îmbunătățirea competențelor digitale și profesionale, prin îmbunătățirea accesului la medii de învățare de calitate și favorabile incluziunii, prin creșterea atractivității profesiei de cadru didactic și prin extinderea disponibilității serviciilor de educație și îngrijire timpurie. În plus, mai multe măsuri vizează abordarea provocărilor specifice cu care se confruntă cele mai defavorizate așezări și accesul la furnizarea de servicii de asistență medicală primară și de asistență medicală spitalicească de calitate.
Abordarea tuturor provocărilor sau a unei părți semnificative a provocărilor identificate în recomandările specifice fiecărei țări
(14)	În conformitate cu articolul 19 alineatul (3) litera (b) din Regulamentul (UE) 2021/241 și cu criteriul 2.2 din anexa V la acesta, se preconizează că noul PRR va contribui la o abordare eficace (nota A) unei părți semnificative a provocărilor identificate în recomandările relevante specifice adresate Ungariei, inclusiv în ceea ce privește aspectele fiscale, sau a provocărilor identificate în alte documente relevante adoptate oficial de Comisie în contextul semestrului european.
(15)	Noul PRR include un set amplu de reforme și investiții care se consolidează reciproc și care contribuie la abordarea eficace a tuturor provocărilor economice și sociale evidențiate în recomandările specifice adresate Ungariei de către Consiliu în cadrul semestrului european în 2019, 2020, 2022, 2023, 2024 și 2025 sau a unei părți semnificative a acestora, în special în ceea ce privește tranziția verde și digitală, educația, inovarea, piața forței de muncă, politica socială, asistența medicală, cadrul anticorupție, independența justiției, concurența în domeniul achizițiilor publice, calitatea și transparența procesului decizional, coordonarea politicii economice, impozitarea și planificarea fiscală agresivă, precum și cadrul bugetar.
(16)	Noul PRR conține mai multe măsuri relevante menite să abordeze provocările legate de tranziția verde. În ceea ce privește producția de energie și eficiența energetică, noul PRR include reforme menite să îmbunătățească procedurile de autorizare pentru producerea de energie din surse regenerabile, să simplifice racordarea la rețea a micilor centrale care produc energie din surse regenerabile, să elimine obstacolele din calea dezvoltării energiei eoliene, să calculeze tarifele de rețea, să instaleze contoare inteligente, să consolideze rolul agregatorilor, să utilizeze stabilirea dinamică a prețurilor în contractele de achiziție de energie electrică, să încurajeze concurența pe piața de echilibrare, să extindă comunitățile de energie și să sporească gradul de adoptare a stocării energiei. Obiectivul reformelor este de a spori participarea actorilor de pe piață pe piețele de producere și stocare a energiei din surse regenerabile. În acest scop, aceste reforme vizează accelerarea adoptării producției de energie din surse regenerabile (în special de energie eoliană onshore) și creșterea flexibilității cererii, precum și a concurenței pe piața de echilibrare. Astfel, se preconizează că aceste reforme vor da curs recomandărilor privind îmbunătățirea flexibilității și a concurenței în sectorul energiei electrice, accelerând utilizarea surselor regenerabile de energie. Noul PRR include, de asemenea, investiții care vizează consolidarea dezvoltării producției de energie solară, precum și îmbunătățirea rețelei de energie electrică pentru a permite integrarea sigură a energiei produse din surse regenerabile. Noul PRR include, de asemenea, mai multe investiții pentru renovarea clădirilor publice din punctul de vedere al eficienței energetice, în special cele din sectorul educației, precum și a clădirilor rezidențiale, care abordează recomandarea privind îmbunătățirea eficienței energetice, în special în clădiri. În ceea ce privește sectorul transporturilor durabile, noul PRR include investiții pentru dezvoltarea rețelei feroviare, a transportului cu autobuzul cu emisii zero, a sistemului de tramvaie și troleibuze din Budapesta și a stațiilor de încărcare pentru vehiculele electrice. În plus, Ungaria ar trebui să introducă pentru transportul cu autobuzul și cu trenul un sistem național unic de tarifare, de emitere a biletelor și de informare a călătorilor. Noul PRR cuprinde, de asemenea, măsuri care vizează promovarea reformelor cu privire la economia circulară și în gestionarea durabilă a deșeurilor, precum și reformele și investițiile în gestionarea durabilă a apei, inclusiv prin promovarea unor soluții naturale de reținere a apei.
(17)	Noul PRR conține mai multe măsuri relevante menite să abordeze provocările legate de tranziția digitală. Noul PRR include măsuri menite să ofere caiete digitale cadrelor didactice și elevilor din învățământul public, dispozitive de tehnologia informației și comunicațiilor (TIC) pentru școlile primare și secundare, inclusiv pentru unitățile de învățământ profesional și școlile de formare profesională, pentru universități și instituțiile de învățământ pentru adulți, precum și să sporească digitalizarea sectorului sănătății. În plus, noul PRR include unele măsuri de consolidare a digitalizării administrației publice, în special prin intermediul platformelor electronice de depunere de declarații în scopuri fiscale și prin dezvoltarea în continuare a sistemului electronic de achiziții publice.
(18)	Noul PRR include mai multe măsuri menite să abordeze provocările identificate în domeniul educației. Noul PRR cuprinde reforme menite să asigure o mai mare atractivitate a profesiei de cadru didactic prin intermediul unui mecanism care să asigure convergența treptată a salariilor cadrelor didactice până la cel puțin 80 % din salariul mediu al absolvenților de învățământ superior, să reducă segregarea în școli, precum și să asigure accesul la un învățământ de calitate, în special prin punerea la dispoziția elevilor și a profesorilor a dispozitivelor necesare pentru a participa la un învățământ digital modern. De asemenea, noul PRR conține investiții pentru a sprijini integrarea elevilor cu nevoi educaționale speciale în învățământul general. 
(19)	Provocările în materie de cercetare și inovare sunt abordate prin înființarea de laboratoare naționale pentru îmbunătățirea ecosistemului pentru știință și inovare. Sprijinul pentru înființarea de gigafabrici de inteligență artificială și accesul la acestea, precum și contribuția la Programul UE privind conectivitatea securizată (IRIS2) contribuie, de asemenea, la consolidarea cadrului de inovare pentru sectorul public și întreprinderi.
(20)	Recomandării specifice adresate țării privind integrarea grupurilor celor mai vulnerabile pe piața forței de muncă i se dă curs prin crearea de locuri suplimentare în creșe, prin promovarea oportunităților de angajare pentru persoanele care locuiesc în așezările cele mai defavorizate.
(21)	Noul PRR include diverse măsuri menite să abordeze provocările specifice legate de politicile sociale, oferind un sprijin cuprinzător locuitorilor din 300 de așezări considerate ca fiind cele mai defavorizate. Aceste măsuri vizează promovarea ocupării forței de muncă și a dezvoltării competențelor în conformitate cu particularitățile locale, obținerea unor rezultate mai bune în materie de învățare printr-o pedagogie orientată către comunitate și înființarea de centrale termice sociale bazate pe energia solară.
(22)	Noul PRR prevede o gamă largă de reforme și investiții pentru a aborda cele mai importante provocări cu care se confruntă serviciile de asistență medicală. Printre acestea se numără, în special, investițiile în modernizarea infrastructurii și a echipamentelor spitalicești și în dezvoltarea asistenței medicale primare și preventive prin crearea unor comunități de medici generaliști care să furnizeze servicii integrate de sănătate. Aceste investiții sunt completate prin investiții în asistența medicală digitală, cum ar fi programele de digitalizare. O altă măsură sprijină eradicarea plăților informale din sistemul de sănătate.
(23)	Noul PRR include o serie de măsuri de consolidare a cadrului anticorupție și a protecției intereselor financiare ale Uniunii. Printre acestea se numără înființarea legală unei autorități de integritate care să consolideze în mod eficient prevenirea, detectarea și corectarea fraudei, a conflictelor de interese, a corupției, precum și a altor activități ilegale și nereguli legate de punerea în aplicare a sprijinului acordat Ungariei de Uniune, cu un accent deosebit pe procedurile de achiziții publice și pe verificarea declarațiilor de avere. Potrivit noului PRR, autoritatea de integritate ar trebui să aibă competențe extinse pentru a interveni în toate cazurile în care consideră că autoritățile naționale competente nu au luat măsurile necesare pentru a preveni, a detecta și a corecta actele de fraudă, conflictele de interese, corupția și alte activități ilegale sau nereguli care afectează sau riscă să afecteze grav buna gestiune financiară a bugetului Uniunii sau protecția intereselor financiare ale Uniunii. În plus, Ungaria s-a angajat să transmită Comisiei Europene o notificare cu privire la intenția sa de a participa la cooperarea consolidată în ceea ce privește instituirea Parchetului European („EPPO”). O altă măsură constă în înființarea unui grup operativ anticorupție, cu o implicare semnificativă din partea organizațiilor neguvernamentale independente, care să analizeze sistematic măsurile anticorupție existente și să elaboreze propuneri. În plus, noul PRR include măsuri de sprijinire a unei cooperări consolidate cu Oficiul European de Luptă Antifraudă (OLAF), de stabilire a unui domeniu de aplicare personal și material extins al declarațiilor de avere ale anumitor funcționari cu grad ridicat de risc și de asigurare a eliminării treptate a fundațiilor de gestionare a activelor de interes public care desfășoară activități de interes public și de asigurare a supravegherii și a transparenței modului în care fundațiile care gestionează active de interes public și desfășoară activități de interes public și persoanele juridice înființate sau deținute de acestea utilizează sprijinul acordat de Uniune atât timp cât acestea încă există. Noul PRR include, de asemenea, o serie de reforme de consolidare a mecanismelor legislative, instituționale și practice pentru a preveni, a detecta și a corecta într-un mod mai eficace actele de fraudă, corupție, conflictele de interese, dubla finanțare și alte activități ilegale în contextul utilizării sprijinului acordat de Uniune. Noul PRR cuprinde o reformă menită să stabilească posibilitatea exercitării unui control jurisdicțional asupra deciziilor parchetelor sau ale organelor de cercetare penală de a respinge un denunț privind săvârșirea unei infracțiuni sau de a pune capăt procedurilor penale în cazul unor infracțiuni speciale legate de exercitarea autorității publice sau de gestionarea bunurilor publice. Mai multe măsuri din noul PRR contribuie la asigurarea unei mai mari transparențe a datelor publice și la îmbunătățirea accesului la acestea, inclusiv cu scopul de a consolida cadrul anticorupție prin facilitarea unei supravegheri independente. Astfel de măsuri includ înființarea și operarea unui registru central cu funcție de căutare privind utilizarea fondurilor publice, eliminarea sau limitarea costurilor legate de cererile de informații publice, facilitarea procedurilor judiciare în cazurile legate de accesul la informații publice, eliminarea anumitor motive pentru a refuza acordarea accesului la informațiile publice și asigurarea introducerii unor verificări periodice ale organismelor care îndeplinesc îndatoriri publice pentru a evalua dacă acestea respectă cerințele privind furnizarea accesului la informații publice.
(24)	Recomandarea specifică țării referitoare la consolidarea independenței justiției este abordată prin mai multe reforme incluse în noul PRR, reforme care se preconizează că vor consolida independența și imparțialitatea instanțelor și a judecătorilor, asigurând astfel un standard mai ridicat de protecție judiciară și îmbunătățind climatul de investiții din Ungaria. Noul PRR include măsuri de consolidare a rolului și a atribuțiilor relative ale Consiliului Judiciar Național în raport cu atribuțiile președintelui Oficiului Național al Magistraturii. Se preconizează că exercitarea unui control eficace asupra președintelui Oficiului Național al Magistraturii de către Consiliul Judiciar Național va reduce posibilitatea pronunțării unor hotărâri arbitrare în administrarea centrală a instanțelor, inclusiv în ceea ce privește numirile în funcții din aparatul judiciar, și va consolida așadar independența justiției. Potrivit noului PRR, acest obiectiv ar trebui realizat în special prin introducerea cerinței conform căreia Consiliul Judiciar Național trebuie să emită un aviz motivat cu caracter obligatoriu cu privire la hotărârile individuale, de exemplu privind condițiile de eligibilitate aplicabile candidaților la funcția de președinte și vicepreședinte al Oficiului Național al Magistraturii, pe baza unor criterii de selecție adecvate; privind anularea procedurilor de numire în funcții judiciare și executive în cadrul instanțelor; privind transferul judecătorilor; și privind eliminarea judecătorilor din completele de judecători care audiază cauze speciale, inclusiv de contencios administrativ. Consiliul Judiciar Național ar trebui, de asemenea, să emită un aviz motivat cu caracter obligatoriu cu privire la diferite reglementări, cum ar fi cele privind sistemul de puncte pentru ocuparea posturilor judiciare, condițiile pentru acordarea de prime, formarea judecătorilor, volumul de muncă la nivel național și numărul de posturi judiciare. Nu în ultimul rând, judecătorii care sunt membri ai Consiliului Judiciar Național ar trebui să aibă posibilitatea de a fi realeși pentru un nou mandat, iar Consiliul Judiciar Național ar trebui să aibă acces la toate documentele, ar trebui să dispună de capacitate juridică și de autonomie în ceea ce privește efectuarea de plăți din bugetul său, precum și de dreptul de a sesiza instanța competentă și Curtea Constituțională pentru a-și apăra prerogativele. De asemenea, ar trebui introduse norme nediscreționare cu privire la desemnarea președinților interimari ai instanțelor și la interzicerea reintegrării judecătorilor într-o instanță superioară în urma detașării lor. Se preconizează că o altă reformă inclusă în plan va consolida independența judiciară a Curții Supreme (Kúria), în special prin modificarea normelor privind alegerea președintelui Kúria, care ar trebui să aibă cel puțin cinci ani de experiență în calitate de judecător și nu ar trebui să poată fi reales pentru un nou mandat. Consiliul Judiciar Național ar trebui să emită un aviz motivat cu caracter obligatoriu cu privire la criteriile de selecție a candidaților la funcția de președinte și vicepreședinte al Kúria. Reforma ar trebui, de asemenea, să elimine posibilitatea ca membrii Curții Constituționale să fie numiți în Kúria fără a participa la procedura normală de candidatură, să îmbunătățească sistemul de repartizare a cauzelor și să încredințeze atribuții consolidate Consiliului Judiciar al Kúria. Se preconizează că alte reforme prevăzute vor elimina obstacolele din calea transmiterii de cereri de decizii preliminare către Curtea de Justiție a Uniunii Europene și vor elimina posibilitatea, introdusă în 2019, ca autoritățile publice să conteste în fața Curții Constituționale hotărârile judecătorești definitive, pentru a se asigura că hotărârile definitive sunt pronunțate de instanțele independente competente.
(25)	Noul PRR include, de asemenea, mai multe măsuri menite să abordeze provocările legate de concurența în domeniul achizițiilor publice, inclusiv prin consolidarea integrității procedurilor de achiziții publice. O reformă constă în dezvoltarea și utilizarea în permanență a unui instrument de monitorizare care să evalueze nivelul și cauzele procedurilor de achiziții publice cu un singur ofertant. Pentru a consolida transparența și integritatea procedurilor de achiziții publice, o reformă urmărește să introducă norme privind conflictele de interese și obligații suplimentare de raportare și publicare pentru autoritățile contractante. O altă reformă vizează dezvoltarea unui cadru de măsurare a performanțelor pentru a evalua la intervale regulate eficiența și eficacitatea din punctul de vedere al costurilor a procedurilor de achiziții publice, precum și motivele pentru care nivelul de concurență este limitat în sectoarele afectate cel mai puternic de nivelul scăzut al concurenței. Adoptarea unui plan de acțiune, pe baza bunelor practici internaționale, contribuie la asigurarea unui nivelul de concurență mai ridicat în domeniul achizițiilor publice. Pornind de la aceste reforme, noul PRR include un angajament al Ungariei de a reduce sub 15 % ponderea procedurilor de achiziții publice cu un singur ofertant care beneficiază de sprijinul Uniunii. Pentru a însoți aceste reforme, noul PRR include măsuri de dezvoltare a sistemului electronic de achiziții publice pentru a facilita supravegherea și analiza independente ale condițiilor de concurență în domeniul achizițiilor publice.
(26)	Noul PRR include reforme menite să îmbunătățească calitatea și transparența procesului decizional prin colaborarea cu alte părți interesate și prin evaluări periodice ale impactului. Măsurile conexe au scopul de a asigura faptul că proiectele de acte legislative elaborate de guvern sunt supuse sistematic consultărilor publice pentru o perioadă de timp suficient de îndelungată, cu excepția cazului în care există o justificare corespunzătoare de a nu proceda astfel, și că se efectuează în mod consecvent evaluări ale impactului și sunt pregătite explicații care sunt puse la dispoziția publicului pentru proiectele de acte legislative. Se are, de asemenea, în vedere implicarea părților interesate în implementarea și supravegherea noului PRR în sine prin înființarea și funcționarea unui comitet de monitorizare și după anul 2026, ai cărui membri ar trebui, cel puțin în proporție de 50 %, să provină din organizații ale societății civile complet independente de autoritățile publice. Ele ar putea contribui, de asemenea, la îmbunătățirea dialogului social.
(27)	Noul PRR cuprinde, de asemenea, măsuri privind mediul de afaceri, în special privind îmbunătățirea sistemului fiscal. Noul PRR include reforme care vizează combaterea mai eficace a planificării fiscale agresive, cum ar fi raportarea mai sistematică de date privind stabilirea prețurilor de transfer, revizuirea unor cerințe privind substanța minimă pentru stabilirea impozitului pe profit al societăților de tip „cutie poștală” și extinderea domeniului de aplicare al normelor privind nedeductibilitatea pentru a include plățile efectuate în străinătate către jurisdicții cu impozite foarte mici sau egale cu zero. În ceea ce privește simplificarea fiscală, noul PRR include măsuri de reducere a numărului de taxe și de beneficii în materie de impozit pe profit și măsuri privind transformarea digitală a procedurilor de asigurare a respectării obligațiilor fiscale. 
(28)	Noul PRR include reforme menite să îmbunătățească durabilitatea finanțelor publice. Aceasta include măsuri privind instituirea unui proces și efectuarea de analize ale cheltuielilor, îmbunătățiri ale cadrului bugetar intern, lansând în același timp o revizuire mai amplă a cadrului, precum și reforme ale împrumuturilor subvenționate.
(29)	Noul PRR include un set amplu de reforme și investiții care se consolidează reciproc și care contribuie la abordarea eficace a tuturor provocărilor economice și sociale sau a unei părți semnificative a acestora, evidențiate în recomandările specifice adresate Ungariei de către Consiliu în cadrul semestrului european din 2025, în special în ceea ce privește coordonarea politicilor economice, cadrul bugetar, inovarea, concurența în sectorul energiei electrice, reziliența în domeniul apei, educația, piața forței de muncă, politica socială și locuințele. Prin abordarea provocărilor menționate mai sus, se preconizează că noul PRR va contribui, de asemenea, la corectarea dezechilibrelor cu care se confruntă Ungaria, astfel cum au fost identificate în recomandările formulate în temeiul articolului 6 din Regulamentul (UE) nr. 1176/2011 în 2026, în special în ceea ce privește deficitul public și costurile de finanțare ridicate, deteriorarea competitivității costurilor și expunerea la prețurile energiei, creșterea prețurilor locuințelor și intervențiile statului pe piața financiară. 
Contribuția la potențialul de creștere, la crearea de locuri de muncă și la reziliența economică, socială și instituțională
(30)	În conformitate cu articolul 19 alineatul (3) litera (c) din Regulamentul (UE) 2021/241 și cu criteriul 2.3 din anexa V la acesta, se preconizează că noul PRR modificat va avea un impact important (nota A) asupra întăririi potențialului de creștere, a creării de locuri de muncă și a rezilienței economice, sociale și instituționale a Ungariei, contribuind la punerea în aplicare a Pilonului european al drepturilor sociale, inclusiv prin promovarea politicilor în favoarea copiilor și a tinerilor, și asupra atenuării impactului economic și social al crizei provocate de pandemia de COVID-19, consolidând astfel coeziunea și convergența economică, socială și teritorială în cadrul Uniunii.
(31)	În centrul strategiei de creștere a Ungariei se află un angajament semnificativ de modernizare a infrastructurii sale economice. Înființarea societății de material rulant (ROSCO) ar trebui să catalizeze reînnoirea materialului rulant al Ungariei și să creeze baza pentru o gestionare mai eficientă a serviciilor feroviare, contribuind astfel și mai mult la eforturile mai ample de decarbonizare ale țării. În plus, investițiile în mobilitatea urbană, inclusiv achiziționarea de noi tramvaie, autobuze și troleibuze, vizează îmbunătățirea conectivității. Capitolul privind REPowerEU pune un accent deosebit pe consolidarea independenței energetice a Ungariei și pe accelerarea tranziției sale verzi. Prin extinderea capacității și a flexibilității rețelei de energie electrică, noul PRR permite integrarea surselor regenerabile de energie la scară largă. Implementarea energiei eoliene onshore, sprijinită de procese simplificate de autorizare, ar trebui să sporească în mod semnificativ producția de energie din surse regenerabile a Ungariei. În același timp, modernizarea rețelelor de transport și distribuție asigură faptul că această energie din surse regenerabile poate fi integrată în mod eficace în rețeaua națională. Aceste măsuri sunt completate de investiții în instalații de stocare a energiei și în renovări vizând eficiența energetică a clădirilor publice și rezidențiale, creând un sistem energetic mai rezilient și mai durabil. 
(32)	Contribuția Ungariei la întreprinderea comună EuroHPC urmărește să sprijine înființarea unei gigafabrici de IA sau a unei infrastructuri de calcul echivalente, aliniindu-se la viziunea Comisiei Europene privind suveranitatea tehnologică. Această investiție ar trebui să accelereze dezvoltarea capacității de calcul avansate, consolidând competitivitatea Europei în economia digitală mondială. În mod similar, contribuția Ungariei la Programul UE privind conectivitatea securizată (IRIS2) urmărește să abordeze provocările critice în materie de securitate și reziliență prin consolidarea comunicațiilor suverane securizate, prin sporirea rezilienței infrastructurii critice și a serviciilor publice și prin îmbunătățirea pregătirii împotriva perturbărilor cibernetice, hibride și a altor perturbări legate de securitate. 
(33)	Noul PRR pune un accent egal pe crearea de locuri de muncă și pe reziliența socială, recunoscând că creșterea economică durabilă trebuie să fie favorabilă incluziunii. Prin programe de integrare pe piața forței de muncă care vizează grupurile vulnerabile, noul PRR urmărește să ofere oportunități în cadrul inițiativelor de socializare a forței de muncă. Construirea de noi creșe sprijină și mai mult părinții care lucrează, în special femeile, în echilibrarea responsabilităților familiale și profesionale. 
(34)	Modernizarea unităților de asistență medicală asigură accesul echitabil la servicii medicale de calitate în întreaga țară. În plus, injecția de capital în Banca Ungară de Dezvoltare (MFB) urmărește să faciliteze construirea de locuințe la prețuri accesibile, abordând disparitățile dintre zonele urbane și cele rurale și sprijinind gospodăriile cu venituri mici și studenții. 
Principiul de „a nu prejudicia în mod semnificativ”
(35)	În conformitate cu articolul 19 alineatul (3) litera (d) din Regulamentul (UE) 2021/241 și cu criteriul 2.4 din anexa V la acesta, se preconizează că noul PRR va asigura faptul că nicio măsură (nota A) de punere în aplicare a reformelor și a proiectelor de investiții incluse în noul PRR nu aduce prejudicii semnificative obiectivelor de mediu, în sensul articolului 17 din Regulamentul (UE) 2020/852 al Parlamentului European și al Consiliului[footnoteRef:5] (principiul de „a nu prejudicia în mod semnificativ”, denumit în continuare „DNSH”).  [5: 	Regulamentul (UE) 2020/852 al Parlamentului European și al Consiliului din 18 iunie 2020 privind instituirea unui cadru care să faciliteze investițiile durabile și de modificare a Regulamentului (UE) 2019/2088 (JO L 198, 22.6.2020, p. 13).] 

(36)	În cazul măsurilor pentru care este relevant, impactul potențial dăunător asupra mediului și climei este abordat prin garanții adecvate că criteriile aplicabile trebuie respectate. Riscurile de mediu sunt atenuate ex ante prin introducerea unor condiții: Activitățile din cadrul schemei UE de comercializare a certificatelor de emisii (ETS) sunt menite să obțină emisii de gaze cu efect de seră preconizate sub valorile de referință relevante și, pe cât posibil, semnificativ sub valorile de referință relevante. Pentru toate instrumentele financiare, a fost introdusă o listă care urmărește să asigure că nu sunt sprijinite activitățile și activele care nu sunt în conformitate cu principiul DNSH. 
(37)	Noul PRR introduce trei măsuri cu o alocare financiară semnificativă la plan, pentru care au fost instituite garanții aferente principiului DNSH. În special aceste investiții, mai ales injecția de capital într-o societate de material rulant, injecția de capital în Banca Ungară de Dezvoltare și schema de granturi pentru dezvoltarea rețelei de energie electrică, includ criterii de eligibilitate specifice cu scopul de a asigura conformitatea cu cerințele principiului de „a nu prejudicia în mod semnificativ” încă din etapa de achiziții publice. Astfel, se preconizează că noul PRR va continua să respecte principiul de „a nu prejudicia în mod semnificativ”. 
Contribuția la tranziția verde, inclusiv la biodiversitate
(38)	În conformitate cu articolul 19 alineatul (3) litera (e) din Regulamentul (UE) 2021/241 și cu criteriul 2.5 din anexa V la acesta, noul PRR conține măsuri care contribuie în mare măsură (nota A) la tranziția verde, inclusiv la biodiversitate, sau la abordarea provocărilor generate de această tranziție. Suma alocată pentru măsurile de sprijinire a obiectivelor climatice reprezintă 52,9 % din suma totală alocată noului PRR, calculată în conformitate cu metodologia din anexa VI la regulamentul respectiv. În conformitate cu articolul 17 din regulamentul respectiv, noul PRR este în concordanță cu informațiile incluse în Planul național privind energia și clima 2021-2030.
(39)	Pentru noul PRR în ansamblu, cheltuielile legate de climă reprezintă 52,9 %, cele mai semnificative contribuții provenind din investiții în implementarea energiei din surse regenerabile și în modernizarea rețelei. Noul PRR include un sprijin substanțial pentru energia solară, noi capacități fiind vizate în municipalitățile defavorizate, alături de extinderea implementării energiei eoliene onshore facilitată de simplificarea procedurilor de autorizare. În plus, modernizarea rețelelor de transport și distribuție, care adaugă capacitate, ar trebui să permită o mai bună integrare a surselor regenerabile de energie și a soluțiilor de stocare a energiei în sistemul de energie electrică al Ungariei. Măsurile de eficiență energetică, cum ar fi renovarea clădirilor publice și instalarea de contoare inteligente, contribuie și mai mult la reducerea consumului de energie și a emisiilor. În sectorul transporturilor, electrificarea tronsoanelor feroviare și achiziționarea de autobuze cu emisii zero ar trebui să reducă semnificativ emisiile de gaze cu efect de seră, sprijinind obiectivele mai ample de decarbonizare ale Ungariei. Toate măsurile din capitolul privind REPowerEU contribuie pe deplin la obiectivele climatice și, prin urmare, capitolul îndeplinește obiectivul minim de 37 %. Instalarea capacității de stocare a energiei urmărește să îmbunătățească flexibilitatea cererii și a ofertei, în timp ce extinderea producției de energie eoliană onshore și a instalațiilor rezidențiale de panouri solare ar trebui să crească ponderea energiei din surse regenerabile în mixul energetic al Ungariei. Se preconizează că noul PRR va avea o contribuție semnificativă și de durată la tranziția verde, sprijinind obiectivele climatice ale UE pentru 2030 și obiectivul neutralității climatice până în 2050. Capacitatea extinsă de energie din surse regenerabile, combinată cu modernizarea rețelei și îmbunătățirea eficienței energetice, urmărește să reducă dependența Ungariei de combustibilii fosili și să reducă emisiile de gaze cu efect de seră. Aceste măsuri sunt concepute astfel încât să aibă un impact durabil, deoarece ele urmăresc să aducă în continuare beneficii pentru mediu mult timp după punerea lor în aplicare.
(40)	Pe lângă atenuarea schimbărilor climatice, noul PRR include elemente care contribuie la biodiversitate și la protecția mediului. Intervențiile de reținere a apei care acoperă 18 000 de hectare urmăresc să sporească reziliența ecosistemelor și să sprijine biodiversitatea în zonele agricole, în timp ce modernizarea stației de pompare Kvassay ar trebui să îmbunătățească starea ecologică a ramurii Dunării. Aceste investiții se aliniază la obiectivele de mediu mai ample, venind în completarea atenției acordate de noul PRR în primul rând acțiunii climatice.
Contribuția la tranziția digitală
(41)	În conformitate cu articolul 19 alineatul (3) litera (f) din Regulamentul (UE) 2021/241 și cu criteriul 2.6 din anexa V la acesta, noul PRR conține măsuri care contribuie în mare măsură (nota A) la tranziția digitală sau la abordarea provocărilor generate de această tranziție. Suma alocată pentru măsurile de sprijinire a obiectivelor digitale reprezintă 24,1 % din suma totală alocată noului PRR, calculată în conformitate cu metodologia din anexa VII la regulamentul respectiv.
(42)	Noul PRR al Ungariei îndeplinește obiectivul de 20 % privind cheltuielile digitale, astfel cum se prevede la criteriul de evaluare 2.6 din anexa V la Regulamentul privind MRR, principalele contribuții provenind din investiții în educația digitală, modernizarea învățământului superior și digitalizarea serviciilor publice. Noul PRR include instrumente digitale și instrumente digitale, cum ar fi notebookurile, pentru școli, care urmăresc să îmbunătățească alfabetizarea digitală și să înzestreze elevii cu competențele necesare pentru economia digitală. În plus, modernizarea infrastructurii învățământului superior, inclusiv dezvoltarea conținutului educațional digital și digitalizarea unităților de învățământ superior, ar trebui să îmbunătățească accesul la educația digitală și să sprijine tranziția către învățarea online și hibridă. Extinderea procedurilor electronice de îngrijiri de sănătate, inclusiv lansarea unei aplicații mobile centrale de sănătate, urmărește să digitalizeze serviciile de îngrijiri de sănătate, îmbunătățind eficiența și accesibilitatea acestora.
(43)	Se preconizează că măsurile din noul PRR vor contribui în mod semnificativ la transformarea digitală a economiei. Investiția în inițiativa privind gigafabrica de IA, sprijinită de o contribuție voluntară la întreprinderea comună EuroHPC, urmărește să accelereze dezvoltarea capacității de calcul avansate și să consolideze sprijinul Ungariei pentru suveranitatea digitală a Europei. În mod similar, contribuția Ungariei la Programul UE privind conectivitatea securizată (IRIS2) ar trebui să consolideze infrastructura securizată de comunicații prin satelit a țării, abordând provocările critice în materie de securitate și reziliență digitală.
Impact de durată
(44)	În conformitate cu articolul 19 alineatul (3) litera (g) din Regulamentul (UE) 2021/241 și cu criteriul 2.7 din anexa V la acesta, se preconizează că noul PRR va avea în mare măsură (nota A) un impact de durată asupra Ungariei. 
(45)	Se preconizează că noul PRR, inclusiv capitolul privind REPowerEU, va avea un efect pozitiv de durată asupra economiei Ungariei. Noul PRR sporește nivelul de ambiție al reformelor, în conformitate cu recomandările semestrului european, precum și investițiile transformatoare în decarbonizarea transporturilor, în rețelele de energie electrică și în IMM-uri. Noul PRR direcționează investiții semnificative în tranziția verde, în special în creșterea capacității și a flexibilității rețelei de energie electrică. Se preconizează că acest lucru, coroborat cu reforme ambițioase care deschid piața către investiții în producția de energie eoliană, va consolida securitatea energetică a țării, va reduce prețurile la energie și va contribui la reducerea dependenței țării de importurile de combustibili fosili din Rusia, generând astfel un impact de durată. Noul PRR include, de asemenea, măsuri ambițioase de sprijinire a introducerii vehiculelor electrice, precum și a electrificării tronsoanelor feroviare, împreună cu o reformă a pieței transportului feroviar. 
(46)	Investițiile în locuințe la prețuri accesibile, IMM-uri inovatoare și capital de risc sporesc competitivitatea mediului de afaceri din Ungaria. Impactul potențial al acestor investiții este consolidat prin reforme care îmbunătățesc funcționarea Băncii Naționale de Dezvoltare, elimină treptat anumite impozite sectoriale și consolidează funcționarea transparentă a pieței prin măsuri anticorupție și norme privind beneficiarii reali. Se preconizează că noul PRR va contribui într-o manieră semnificativă la consolidarea rezilienței instituționale a Ungariei. Se preconizează că acest obiectiv va fi realizat prin consolidarea cadrului anticorupție, consolidarea independenței sistemului judiciar și îmbunătățirea calității și a transparenței procesului decizional. Se preconizează că mediul de afaceri va fi îmbunătățit prin măsuri de îmbunătățire a sistemului fiscal, de asigurare a previzibilității reglementărilor și de sporire a concurenței în domeniul achizițiilor publice. De asemenea, se preconizează că noul PRR va contribui la buna gestiune bugetară prin introducerea de analize ale cheltuielilor și de îmbunătățiri ale cadrului bugetar.
(47)	Impactul de durată al noului PRR poate fi, de asemenea, consolidat prin intermediul sinergiilor dintre noul PRR și alte programe, inclusiv cele finanțate din fondurile politicii de coeziune, în special prin abordarea în mare măsură a provocărilor teritoriale și prin promovarea unei dezvoltări echilibrate.
Monitorizare și punere în aplicare
(48)	În conformitate cu articolul 19 alineatul (3) litera (h) din Regulamentul (UE) 2021/241 și cu criteriul 2.8 din anexa V la acesta, măsurile propuse în noul PRR sunt adecvate (nota A) pentru a asigura monitorizarea și implementarea eficace a noului PRR, inclusiv a calendarului, a jaloanelor și a țintelor preconizate, precum și a indicatorilor aferenți. 
(49)	Jaloanele și țintele noului PRR permit o monitorizare adecvată a punerii în aplicare a planului. Performanța investițiilor incluse în noul PRR urmează să fi evaluată pe baza atingerii mai multor jaloane și ținte monitorizate de fiecare entitate publică responsabilă cu punerea în aplicare a măsurilor și cu luarea în considerare a principalelor etape de punere în aplicare a fiecărei investiții. Țintele alese sunt în concordanță cu obiectivele, cu estimările costurilor și cu calendarul de punere în aplicare al fiecărei măsuri și sunt cuantificate prin indicatori specifici care reflectă rezultatul lucrărilor întreprinse. Jaloanele și țintele sunt, de asemenea, relevante pentru măsurile deja finalizate care sunt eligibile în temeiul articolului 17 alineatul (2) din Regulamentul (UE) 2021/241. Atingerea satisfăcătoare, în timp, a acestor jaloane și ținte este necesară pentru justificarea cererilor de plată.
(50)	Fiecare dintre noile reforme și investiții introduse include cel puțin o țintă și/sau un jalon care conține elementele-cheie ale măsurii și permite evaluarea îndeplinirii obiectivelor sale. Distribuția jaloanelor și a țintelor prezintă o concentrare ridicată la sfârșitul perioadei de punere în aplicare a planului. 
(51)	Statele membre trebuie să asigure comunicarea sprijinului financiar acordat în cadrul mecanismului și confirmarea primirii sale în conformitate cu articolul 34 din Regulamentul (UE) 2021/241. 
Estimarea costurilor
(52)	În conformitate cu articolul 19 alineatul (3) litera (i) din Regulamentul (UE) 2021/241 și cu criteriul 2.9 din anexa V la acesta, justificarea furnizată în noul PRR cu privire la cuantumul costului total estimat al noului PRR este într-o măsură moderată (nota B) rezonabilă și plauzibilă, respectă principiul eficienței costurilor și este proporțională cu impactul economic și social național preconizat.
(53)	Ungaria a furnizat estimări ale costurilor pentru toate investițiile din noul său plan de redresare și reziliență și informații suficiente pentru a considera că, în general, costurile sunt rezonabile și plauzibile. Măsurile au fost estimate, printre altele, pe baza prețurilor pieței sau a prețurilor unor unități similare în investiții anterioare, contracte semnate sau oferte orientative. Pentru alte măsuri, se utilizează o abordare descendentă, în care costul total al proiectului se bazează pe proiecte similare din trecut. Pe baza evaluării estimărilor costurilor și a documentelor justificative aferente, estimările costurilor pentru majoritatea măsurilor din plan sunt considerate rezonabile și plauzibile. Cuantumul costurilor totale estimate din noul PRR este în concordanță cu natura și tipul reformelor și investițiilor avute în vedere. Ungaria a prezentat suficiente dovezi privind costurile care stau la baza afirmațiilor prezentate în plan. În noul PRR, pentru costurile noilor măsuri, inclusiv ale celor din capitolul privind REPowerEU, estimările au fost considerate, într-o măsură moderată, plauzibile. 
(54)	Ungaria a furnizat suficiente informații și dovezi potrivit cărora cuantumul costurilor estimate ale reformelor și investițiilor prevăzute în noul PRR care urmează să fie finanțate în temeiul mecanismului nu va face obiectul unei finanțări existente sau planificate din partea Uniunii. Acest lucru ar justifica acordarea notei B în temeiul criteriului 2.9 din anexa V la Regulamentul (UE) 2021/241. În sfârșit, valoarea costurilor totale estimate ale noului PRR este coerentă cu principiul eficienței din punctul de vedere al costurilor și este proporțională cu impactul economic și social național preconizat. 
Protejarea intereselor financiare ale Uniunii
(55)	În conformitate cu articolul 19 alineatul (3) litera (j) din Regulamentul (UE) 2021/241 și cu criteriul 2.10 din anexa V la acesta, măsurile propuse în PRR sunt considerate adecvate (nota A) pentru prevenirea, depistarea și corectarea corupției, a fraudei și a conflictelor de interese la utilizarea fondurilor puse la dispoziție în temeiul regulamentului menționat și se preconizează că măsurile respective vor evita în mod eficace dubla finanțare în temeiul regulamentului menționat și al altor programe ale Uniunii. Acest lucru nu aduce atingere aplicării altor instrumente și mijloace vizând promovarea și asigurarea respectării dreptului Uniunii, inclusiv pentru prevenirea, depistarea și corectarea corupției, a fraudei și a conflictelor de interese, precum și pentru protecția bugetului Uniunii în conformitate cu Regulamentul (UE, Euratom) 2020/2092 al Parlamentului European și al Consiliului[footnoteRef:6]. [6: 	Regulamentul (UE, Euratom) 2020/2092 al Parlamentului European și al Consiliului din 16 decembrie 2020 privind un regim general de condiționalitate pentru protecția bugetului Uniunii (JO L 433 I, 22.12.2020, p. 1).] 

(56)	În conformitate cu articolul 20 alineatul (5) litera (e) din Regulamentul (UE) 2021/241, ar trebui stabilite jaloane legate de protecția intereselor financiare ale Uniunii pentru a se asigura conformitatea cu articolul 22 din regulamentul respectiv, prin instituirea unui sistem de control adecvat. Se preconizează că îndeplinirea satisfăcătoare a acestor jaloane va garanta caracterul adecvat al sistemului de control intern, în conformitate cu articolul 19 alineatul (3) litera (j) din Regulamentul (UE) 2021/241. Sistemul de control și măsurile propuse în noul PRR se bazează pe procese și structuri solide, care identifică în mod clar rolurile și responsabilitățile diferitelor organisme implicate în punerea în aplicare, monitorizarea, controlul și auditul planului, precum și în ceea ce privește interacțiunile dintre acestea. Ele prevăd o separare clară a funcțiilor și a responsabilităților de punere în aplicare, control și audit. Autoritatea națională este responsabilă cu coordonarea generală a noului PRR, cu monitorizarea progreselor înregistrate în ceea ce privește jaloanele și țintele, cu efectuarea de controale asupra organismelor de implementare, a organismelor de acordare de subgranturi, a organismului de punere în aplicare a instrumentelor financiare, a intermediarilor financiari și a destinatarilor finali, precum și cu pregătirea și transmiterea către Comisie a cererilor de plată și a declarațiilor de gestiune aferente, pe baza datelor verificate din sistemul de monitorizare. Direcția Generală de Audit al Fondurilor Europene (EUTAF) îndeplinește funcția de autoritate de audit a noului PRR, aceasta având experiența administrativă necesară și capacitatea pentru a îndeplini sarcinile de audit conexe, în conformitate cu standardele de audit acceptate la nivel internațional. EUTAF este responsabilă cu efectuarea de audituri de sistem și cu testarea de fond a jaloanelor și a țintelor atinse, care servesc drept punct de plecare pentru întocmirea rezumatului auditurilor care este transmis Comisiei împreună cu cererile de plată. Cadrul de audit este consolidat și mai mult prin jaloane specifice care asigură independența funcțională și bugetară a EUTAF, prin adoptarea unei strategii de audit multianuale care acoperă auditurile de sistem, eșantionarea bazată pe riscuri și verificările la fața locului, precum și prin cerințe care asigură o acoperire suficientă a auditului organismelor de punere în aplicare și al sistemelor de control și prin emiterea unei opinii de audit cu privire la funcționarea sistemului de repertorii pentru monitorizarea punerii în aplicare a noului plan de redresare și reziliență. Acest lucru este asigurat în special prin următoarele jaloane: 75, 81, 83 și 84.
(57)	Se preconizează că capacitatea administrativă a organismelor însărcinate cu punerea în aplicare, coordonarea, monitorizarea și controlul noului PRR este adecvată pentru îndeplinirea rolurilor și a sarcinilor avute în vedere. Autoritatea națională poate fi sprijinită de organisme de punere în aplicare, de organisme de acordare a subgranturilor și de Banca Ungară de Dezvoltare, cărora li s-au încredințat sarcini specifice de punere în aplicare pe baza expertizei și a capacității lor administrative. Rolul sporit de punere în aplicare al Băncii Ungare de Dezvoltare este însoțit de o reformă specifică de consolidare a capacității operaționale, a guvernanței, a transparenței, a sistemelor de control intern și a mecanismelor sale de supraveghere. Se preconizează că autoritatea națională va supraveghea în mod regulat activitatea organismelor implicate în punerea în aplicare. În plus, Direcția Audit Intern și Integritate efectuează controale periodice legate de conflictele de interese independent de celelalte organisme de control, inclusiv norme consolidate privind prevenirea, detectarea și corectarea conflictelor de interese în rândul tuturor entităților de punere în aplicare și al beneficiarilor, precum și verificarea sistematică a declarațiilor și controalele ex post bazate pe riscuri ale operațiunilor. Sunt incluse jaloane suplimentare pentru a asigura aplicarea continuă a cadrului juridic și instituțional care reglementează gestionarea, controlul și auditul noului PRR pe întreaga perioadă de punere în aplicare a planului și după 2026, inclusiv instituirea și menținerea cadrului juridic care reglementează funcțiile de gestionare, control și audit, asigurarea continuității garanțiilor și consolidarea supravegherii organismelor de punere în aplicare și a intermediarilor financiari. Reformele suplimentare consolidează protecția intereselor financiare ale Uniunii, cum ar fi instituirea unei autorități de integritate, inclusiv prin sporirea transparenței și a accesului la informații privind beneficiarii reali în scopuri de gestionare, control și audit, revizuirea periodică a strategiei antifraudă și anticorupție pentru punerea în aplicare, auditul și controlul sprijinului acordat de Uniune, măsurile legislative care asigură desfășurarea eficace a investigațiilor OLAF și a verificărilor și investigațiilor la fața locului, inclusiv furnizarea de asistență națională și sancțiuni eficace în caz de necooperare, împreună cu cooperarea operațională consolidată cu OLAF prin obligații de asistență pentru autoritățile naționale competente și o mai bună monitorizare a constatărilor investigațiilor, precum și participarea Ungariei la cooperarea consolidată privind instituirea Parchetului European (EPPO). Eficacitatea cadrului antifraudă și anticorupție este consolidată și mai mult prin utilizarea sistematică a instrumentelor de analiză a riscurilor și de extragere a datelor, inclusiv prin încărcarea obligatorie a datelor, monitorizarea structurată a riscurilor identificate și integrarea rezultatelor evaluării riscurilor în procesele decizionale, sprijinite de controale de audit privind exhaustivitatea și fiabilitatea datelor subiacente. Aceste garanții instituționale includ, de asemenea, instituirea unei funcții independente de audit intern și de integritate, cu competențe de investigare a conflictelor de interese și a neregulilor, completată de canale de avertizare în interes public și de verificarea sistematică a declarațiilor, precum și garanții consolidate privind independența funcțională și bugetară a autorității de audit, asigurând planificarea multianuală a auditului, autonomia metodologică și respectarea standardelor de audit acceptate la nivel internațional. Acest lucru este asigurat în special prin următoarele jaloane: 76, 77, 78, 79, 80, 82. În plus, sunt stabilite șapte jaloane pentru a asigura, în special, consolidarea cadrului anticorupție, transparența utilizării fondurilor publice și supravegherea lor, inclusiv a sprijinului din partea Uniunii (acest lucru este asigurat prin jaloanele 54, 55, 57, 58, 59, 62 și 63). Sunt stabilite trei jaloane pentru a asigura o mai mare transparență și concurență în domeniul achizițiilor publice (acest lucru este asigurat prin jaloanele 66, 68 și 69). Sunt stabilite patru jaloane pentru consolidarea independenței sistemului judiciar, care este o condiție prealabilă pentru funcționarea unui sistem de control intern (acest lucru este asigurat prin jaloanele 71, 72, 73 și 74).
(58)	Comisia consideră că, în ansamblu, sistemul de control intern al noului PRR al Ungariei este adecvat, ținând seama, de asemenea, de cele 24 de jaloane legate de sistemul de control maghiar care vizează protejarea intereselor financiare ale Uniunii, reprezentând o condiție prealabilă pentru orice plată în temeiul articolului 24 din Regulamentul (UE) 2021/241. Ținând seama de faptul că aceste jaloane sunt concepute pentru a se asigura protecția intereselor financiare ale Uniunii și instituirea unui sistem de control adecvat, înainte de autorizarea de către Comisie a oricărei plăți în cadrul mecanismului, Ungaria ar trebui ca, înainte de depunerea unei cereri de plată, să îndeplinească toate jaloanele legate de sistemul de control[footnoteRef:7] și nu ar trebui să se efectueze nicio plată în cadrul mecanismului înainte de îndeplinirea acestora. O serie dintre aceste măsuri au fost prezentate de Ungaria în contextul procedurii prevăzute în Regulamentul privind condiționalitatea. Conținutul jaloanelor și al țintelor aferente este aliniat la angajamentele asumate în acest context. În plus, au fost incluse dispoziții pentru a asigura aplicarea continuă a garanțiilor de audit și control după 2026. De asemenea, asigurarea de audit este consolidată prin includerea unor dispoziții specifice referitoare la consolidarea controalelor și a auditurilor ex post și la verificarea respectării normelor privind frauda, corupția, conflictele de interese și dubla finanțare.  [7: 	Acesta este cazul jaloanelor 54, 55, 57, 58, 59, 62, 63, 66, 68, 69, 71, 72, 73, 74, 75, 76, 77, 78, 79, 80, 81, 82, 83 și 84.

Coerența noului PRR
(59)	În conformitate cu articolul 19 alineatul (3) litera (k) din Regulamentul (UE) 2021/241 și cu criteriul 2.11 din anexa V la acesta, planul conține în mare măsură (nota A) măsuri pentru implementarea reformelor și a proiectelor de investiții publice care reprezintă acțiuni coerente. 
(60)	Noul PRR este structurat în 11 componente coerente între ele, sprijinind consolidarea economiei, ocuparea forței de muncă și rezultatele sociale și, de asemenea, promovând tranziția verde și pe cea digitală. Investițiile în apă și circularitate, transporturi, REPowerEU și contribuțiile voluntare la gigafabrica de IA și la programele IRIS2 consolidează coerența planului, asigurându-se că strategia de redresare a Ungariei rămâne aliniată la prioritățile sale pe termen lung: tranziția verde și cea digitală, securitatea energetică și reziliența socioeconomică. Planul include măsuri care creează efecte multiplicatoare, accelerând progresele în direcția atingerii obiectivelor strategice ale Ungariei. Se preconizează că interacțiunea dintre decarbonizarea transporturilor și dezvoltarea rețelei va genera schimbări sistemice. Electrificarea tronsoanelor de cale ferată crește cererea de energie electrică curată, care este satisfăcută prin modernizarea rețelei care, la rândul său, sprijină extinderea stațiilor de încărcare a vehiculelor electrice. Capacitatea și flexibilitatea sporite ale rețelei (realizate prin investiții în instalații de stocare a rețelelor inteligente și în modernizări ale transportului) sunt esențiale pentru gestionarea sarcinii suplimentare generate de transportul electrificat. Măsurile incluse consolidează în continuare tranziția verde și cea digitală a Ungariei. Componenta 6 (Energie) și REPowerEU includ măsuri care vizează diferite segmente ale sistemului energetic. În timp ce sprijinul pentru panourile solare rezidențiale le permite gospodăriilor să își genereze propria energie din surse regenerabile, dezvoltarea energiei eoliene onshore se axează pe capacitatea de energie din surse regenerabile la scară largă, iar reformele în domeniul energiei geotermale deblochează potențialul de încălzire industrială și centralizată. Dezvoltarea rețelei acționează ca o măsură complementară esențială prin asigurarea faptului că infrastructura de transport și distribuție poate face față creșterii capacității și variabilității acestor surse regenerabile. În ceea ce privește transformarea digitală, noile contribuții voluntare la gigafabrica de IA și la programele IRIS2 consolidează capacitățile de calcul de înaltă performanță, în timp ce digitalizarea îngrijirilor de sănătate modernizează furnizarea serviciilor publice. Diseminarea contorizării inteligente, o altă măsură complementară, îmbunătățește eficiența energetică și gestionarea rețelei prin furnizarea de date în timp real privind consumul. Acest lucru permite o mai bună gestionare a cererii, ceea ce este esențial, deoarece rețeaua Ungariei integrează mai multe surse regenerabile variabile de energie. Împreună, aceste investiții asigură sprijinirea aspectelor-cheie ale tranziției digitale, fie ele industriale, publice sau de infrastructură. 
Egalitate
(61)	Noul PRR integrează egalitatea de gen și egalitatea de șanse ca priorități transversale, aliniindu-se la principiul 2 (Egalitatea de gen) și la principiul 3 (Egalitatea de șanse) ale Pilonului european al drepturilor sociale. Planul include măsuri specifice de reducere a disparităților de gen în educație, în participarea pe piața forței de muncă și în accesul la servicii esențiale. În ceea ce privește educația și îngrijirea timpurie, crearea a 110 noi locuri în creșe (C1.I4) ar trebui să sprijine părinții – în special femeile – să găsească un echilibru între responsabilitățile profesionale și cele familiale, sporind astfel participarea femeilor pe piața forței de muncă. Noul PRR promovează, de asemenea, educația favorabilă incluziunii prin măsuri de reducere a segregării școlare (C1.R1) și de sprijinire a elevilor cu nevoi educaționale speciale (C1.I2), asigurând accesul egal la o educație de calitate pentru toți copiii, indiferent de mediul lor socio-economic. 
Autoevaluarea securității
(62)	Nu s-a furnizat o autoevaluare a securității, în conformitate cu articolul 18 alineatul (4) litera (g) din Regulamentul (UE) 2021/241, deoarece Ungaria a considerat că nu este oportun să efectueze o astfel de autoevaluare. Investițiile din noul PRR acoperă contribuția voluntară la gigafabrica de IA și la programele IRIS2. Garanțiile de securitate necesare ar trebui să fie instituite în cadrul execuției programelor în cauză.
Proiecte transfrontaliere și multinaționale
(63)	Noul PRR are o puternică dimensiune transfrontalieră și multinațională. Capitolul privind REPowerEU include reforme și investiții esențiale care stimulează adoptarea surselor regenerabile de energie, consolidează piețele de flexibilitate și reziliența rețelei de energie electrică și îmbunătățesc eficiența energetică, contribuind astfel la reducerea dependenței de combustibilii fosili. Dezvoltarea rețelei de energie electrică urmărește să sprijine utilizarea energiei din surse regenerabile și să îmbunătățească conexiunile electrice ale consumatorilor și ale producătorilor. Împreună cu reformele care stimulează stocarea energiei, conectarea la energia eoliană terestră și funcționarea pieței flexibilității, această investiție este o măsură esențială de promovare a rezilienței rețelei de energie electrică a UE și de reducere a dependenței de combustibilii fosili. În final, instrumentul financiar care sprijină îmbunătățirea eficienței energetice a locuințelor rezidențiale este un factor care permite multiplicarea efectului reformelor și al investițiilor menționate anterior prin reducerea consumului de energie al gospodăriilor. Costurile totale estimate ale acestor măsuri se ridică la 704 510 828 EUR, ceea ce reprezintă 100 % din costurile estimate aferente capitolului privind REPowerEU, depășind ținta orientativă de 30 %. Componenta REPowerEU joacă un rol esențial în abordarea recomandărilor specifice fiecărei țări ale Ungariei, în special a recomandărilor specifice țării nr. 2022/5, nr. 2022/6 și nr. 2023/4, prin promovarea eficienței energetice, a modernizării infrastructurii și a conectivității transfrontaliere. Un proiect emblematic din cadrul acestei scheme este electrificarea liniei de cale ferată Szeged-Röszke, care se extinde până la frontiera Ungariei cu Serbia, alături de construirea unei noi linii delta electrificate care să conecteze liniile de cale ferată 136 și 140. Aceste modernizări ar trebui să sporească eficiența transportului feroviar transfrontalier, să reducă dependența de combustibilii fosili și să se alinieze la obiectivele UE în materie de decarbonizare și mobilitate durabilă. Prin modernizarea infrastructurii critice, proiectul sprijină tranziția verde a Ungariei, consolidează legăturile economice regionale și îmbunătățește logistica atât pentru serviciile de transport de călători, cât și pentru serviciile de transport de marfă. Inițiativa reflectă obiective REPowerEU mai ample, printre care accelerarea independenței energetice, stimularea integrării surselor regenerabile de energie și consolidarea rezilienței transporturilor la nivelul UE, abordând în același timp disparitățile socioeconomice prin investiții specifice în energie și infrastructură. Contribuția Ungariei, în valoare de 500 000 000 EUR, la inițiativa privind gigafabrica de IA are o dimensiune transfrontalieră clară. Gigafabricile de IA sunt infrastructuri strategice la nivelul Uniunii concepute pentru a oferi cercetătorilor, start-upurilor și întreprinderilor europene din toate statele membre acces la putere de procesare la scară largă și la capacități de formare pentru modelele de IA de avangardă. Beneficiile investiției – în ceea ce privește capacitatea comună în domeniul IA, accesul deschis la resursele de supercalcul și consolidarea suveranității tehnologice a UE – se vor extinde, din faza de proiectare, cu mult dincolo de frontierele Ungariei. În final, contribuția Ungariei în valoare de 500 000 000 EUR la programul privind constelația IRIS2 are o dimensiune transfrontalieră inerentă. Infrastructura și beneficiile IRIS2 – inclusiv creșterea rezilienței comunicațiilor și reducerea dependenței de furnizorii din afara UE – se vor extinde, din faza de proiectare, în toate statele membre, cu mult dincolo de frontierele Ungariei.
Procedura de consultare
(64)	Reformele și investițiile incluse în noul PRR au făcut obiectul unor consultări cu părțile interesate, în conformitate cu cadrul juridic național. În special măsurile transferate din PRR anterior au făcut obiectul unei consultări publice la momentul prezentării planului respectiv. De asemenea, măsurile și investițiile transferate de la alte programe ale Uniunii la noul PRR au făcut obiectul unor consultări suplimentare înainte de publicarea cererilor de propuneri corespunzătoare acestora. În plus, noile măsuri incluse în noul PRR al Ungariei au făcut obiectul unor consultări cu părțile interesate în cadrul comitetului de monitorizare a PRR și fac în prezent obiectul unor consultări suplimentare, fiind, în același timp, lansate în conformitate cu cadrul național.
Măsuri de sprijinire a operațiunilor de investiții care contribuie la obiectivele platformei Tehnologii strategice pentru Europa (STEP)
(65)	În conformitate cu articolul 4 alineatul (4) din Regulamentul (UE) 2024/795 al Parlamentului European și al Consiliului din 29 februarie 2024 de instituire a platformei „Tehnologii strategice pentru Europa” (STEP), Ungaria a considerat prioritare proiectele cărora le-a fost acordată o marcă de suveranitate în temeiul articolului 4 alineatul (1) din Regulamentul (UE) 2024/795. Cu toate acestea, Ungaria a considerat că niciun proiect căruia i s-a acordat o marcă de suveranitate nu trebuie să fie inclus în noul PRR din cauza timpului insuficient pentru finalizarea unui astfel de proiect înainte de data de încheiere a MRR.
Evaluarea pozitivă
(66)	În urma evaluării pozitive de către Comisie a noului PRR, cu constatarea că noul PRR îndeplinește în mod satisfăcător criteriile de evaluare prevăzute în Regulamentul (UE) 2021/241, în conformitate cu articolul 20 alineatul (2) din regulamentul menționat și cu anexa V la acesta, prezenta decizie ar trebui să stabilească reformele și proiectele de investiții necesare pentru implementarea noului PRR, jaloanele, țintele și indicatorii relevanți, precum și suma pusă la dispoziție de Uniune sub formă de sprijin financiar nerambursabil și de sprijin sub formă de împrumut pentru implementarea noului PRR.
Contribuția financiară
(67)	Costul total estimat al noului PRR este de 10 000 000 000 EUR, echivalentul a 3 553 302 225 000 HUF pe baza cursului de schimb de referință mediu al BCE pentru EUR și HUF din 9 iunie 2026. Cuantumurile în EUR menționate în descrierile măsurilor și ale jaloanelor și țintelor corespunzătoare au fost calculate pe aceeași bază și ar trebui să fie evaluate ținând seama de acest aspect. 
(68)	Întrucât noul PRR îndeplinește într-o măsură satisfăcătoare criteriile de evaluare prevăzute în Regulamentul (UE) 2021/241 și întrucât valoarea costurilor totale estimate ale noului PRR este mai mare decât contribuția financiară maximă disponibilă pentru Ungaria, contribuția financiară alocată noului PRR al Ungariei ar trebui să fie egală cu 6 511 661 435 EUR.
(69)	În plus, pentru a sprijini reformele și investițiile suplimentare, Ungariei ar trebui să i se pună la dispoziție un sprijin sub formă de împrumut în valoare totală de 3 918 313 481 EUR. Valoarea costurilor totale estimate ale noului PRR este mai mică decât contribuția financiară disponibilă pentru Ungaria combinată cu sprijinul sub formă de împrumut care a fost pus la dispoziția Ungariei. Prin urmare, sprijinul total sub formă de împrumut pus la dispoziția Ungariei ar trebui redus la 3 488 338 565 EUR. Cuantumul maxim al împrumutului solicitat de Ungaria este mai mic de 6,8 % din venitul său național brut pe 2019 în prețuri curente. 
(70)	Prin urmare, decizia de punere în aplicare a Consiliului din 15 decembrie 2022 ar trebui să fie modificată în consecință. Din motive de claritate, anexa la Decizia de punere în aplicare a Consiliului din 15 decembrie 2022 ar trebui să fie înlocuită în întregime.
(71)	Prezenta decizie nu ar trebui să aducă atingere rezultatului niciuneia dintre procedurile legate de acordarea de fonduri ale Uniunii în cadrul oricărui alt program al Uniunii în afară de cel prevăzut de mecanism sau procedurilor legate de denaturări ale funcționării pieței interne care ar putea fi inițiate, în special în temeiul articolelor 107 și 108 din tratat. Decizia nu prevalează asupra cerinței ca statele membre să notifice Comisiei potențialele ajutoare de stat în temeiul articolului 108 din tratat,
ADOPTĂ PREZENTA DECIZIE: 
Articolul 1 
Aprobarea evaluării noului PRR 
Se aprobă evaluarea noului PRR al Ungariei pe baza criteriilor prevăzute la articolul 19 alineatul (3) din Regulamentul (UE) 2021/241. În anexa la prezenta decizie sunt prezentate reformele și proiectele de investiții incluse în noul PRR, măsurile și calendarul de monitorizare și implementare a noului PRR, inclusiv jaloanele și țintele relevante și jaloanele și țintele suplimentare legate de plata împrumutului, indicatorii relevanți referitori la atingerea jaloanelor și a țintelor preconizate, precum și modalitățile de asigurare a accesului deplin al Comisiei la datele subiacente relevante.
Articolul 2
Decizia de punere în aplicare a Consiliului din 15 decembrie 2022 de aprobare a evaluării PRR al Ungariei se modifică după cum urmează:
(1)	La articolul 2, alineatul (1) se înlocuiește cu următorul text:
„(1) Uniunea pune la dispoziția Ungariei o contribuție financiară sub formă de sprijin nerambursabil în valoare de 6 511 661 435 EUR.”[footnoteRef:8]  [8: 	Acest cuantum corespunde alocării financiare după deducerea părții proporționale a cheltuielilor Ungariei menționate la articolul 6 alineatul (2) din Regulamentul (UE) 2021/241, calculată în conformitate cu metodologia prevăzută la articolul 11 din regulamentul menționat.] 

(2)	articolul 2a alineatul (1) se înlocuiește cu următorul text:
„(1) Uniunea pune la dispoziția Ungariei un împrumut de maximum 3 488 338 565 EUR.” 
(3)	Anexa se înlocuiește cu textul din anexa la prezenta decizie.
Articolul 3 
Destinatar
Prezenta decizie se adresează Ungariei.
Adoptată la Bruxelles,
	Pentru Consiliu
	Președintele

